樂歲歌
作者：趙蕃
朝代：宋

paragraphs: 早禾登場無餘粒，晚禾結穟俱全實。
如聞自入夏秋來，十日一雨晴五日。
去年夏旱秋與同，早禾半穫晚禾空。
未云收獲告畢工，十家九家愁歎中。
豈知今年有豐殖，父子相安妻反室。
東坡先生故嘗言，民自天民天定卹。
我今千里方來歸，釋擔先題樂歲詩。
其誰傳似閭里兒，乘時閉糴將安施。